**A magyar királyi kormány kiáltványa a nemzethez**

**A magyar királyi kormány a háborus bonyodalmak küszöbén, ma a következő kiáltványt intézte a nemzethez:**

Szerbia a monarchiának higgadt, megfontolt, jogos követeléseire mozgósitással válaszolt. Háborus bonyodalmak küszöbén állunk. Meg fogjuk mutatni, hogy csalódtak azok, aki vakmerő elbizakodotsággal (sic!) azt hitték, hogy bátran sértegethetnek bennünket. Meg fogjuk mutatni, hogy fenyegetett érdekeinkért és becsületünkért habozás nélkül latba vetjük a nemzetnek és dicső hadseregünknek kipróbált erejét.

Olyan idők következnek reánk, amelyekben az egész magyar nemzet áldozatkész honszerelmére és őseitől öröklött férfias erényeire van szükség. A történelem mérlegére helyeztettünk. Most kell megmutatni, hogy ennek az országnak minden polgára utolsó csepp vérét kész a haza oltárára áldozni s hogy a nemzet hazaszeretete, hüsége, kitartása, elszántsága győzelmesen kerül ki a válságos események tűzpróbájából. Mindenkinek helyt kell állania.

A kormány megtesz mindent az ország rendjének, nyugalmának, a hazához hü polgárok élet- és vagyonbiztonságának oltalmára. A bizalom és a megnyugtatás szavával fordul faji és vallásifelekezeti különbségek nélkül mindenkihez. Támaszt nyújt mindenkinek és segitséget vár mindenkitől. Segitséget az ország nem magyarajku polgáraitól is.

Az államnak minden körülmények között lesz annyi ereje, hogy összemorzsolja azokat, akik bünös izgatók szavára hallgatva, vétenek az állampolgári hüség kötelezettségei ellen. Csirájában fog elfojtani minden rendzavarást. De nagyon szomoru volna, ha ilyen kényszerrendszabályokra kerülne a sor. Szomoru, mert megbélyegezné, pellengére állitaná azokat, akik ma a haza iránti hüségtől eltántorodnak, gyökerében támadná meg az irántuk érzett szeretet és bizalom áldásthozó érzéseit, és hosszu időre tenné tönkre annak a nemzetiségnek sorsát és jövőjét, amely a válság napjaiban az igaz utról eltévelyednék. A bizalom, a szeretet, de egyuttal a komoly intelem szavával fordulunk a haza minden polgárához. Mindenekfelett azokhoz, akiket állásuk vagy személyes befolyásuk polgártársaik természetes vezetőivé avat.

A cselekvés órája ütött. Egy szebb, jobb, boldogabb jövő alapjait vethetik meg az áldozatkész hazafiui hüség cselekedetei.

Budapest, 1914. július 28. A magyar királyi kormány.

**Alkotmány, 1914. XIX. évf. 177. sz.**